

**Benki Kuu ya Tanzania**

**Tawi la Mtwara**

**Taarifa ya Hali ya Uchumi wa Mkoa wa Ruvuma**

**2021/22**

*Taarifa hii Imeandaliwa kwa Ajili ya Kikao cha Kamati ya Ushauri ya Mkoa wa Ruvuma*

## **1.0 Mwenendo wa Uchumi**

## **1.1 Pato la Mkoa**

Kwa mujibu wa takwimu kutoka Ofisi ya Taifa ya Takwimu, uchumi wa mkoa wa Ruvuma umeendelea kuimarika, ambapo Pato la Taifa (GDP) kwa bei za mwaka husika liliongezeka kutoka shilingi bilioni 3,147 mwaka 2014 hadi kufikia shilingi bilioni 6,106 mwaka 2021 (**Kielelezo Na. 1**). Ongezeko hili limechangiwa zaidi na uzalishaji katika shughuli za kilimo na madini. Mkoa wa Ruvuma uliendelea kuchangia asilimia 3.8 ya Pato la Taifa, ikiwa juu ya mikoa mingine ya Kanda ya Kusini Mashariki kama inavyoonekana kwenye **Jedwali Na.1**.

**Kielelezo Na. 1: Pato la Mkoa wa Ruvuma kwa Bei za Mwaka Husika**



Chanzo: Ofisi ya Taifa ya Takwimu

**Jedwali Na. 1: Pato la Mikoa kwa Bei za Mwaka Husika**

Shilingi Bilioni



Chanzo: Ofisi ya Taifa ya Takwimu

Wastani wa pato kwa mtu (*GDP per capita*) katika mkoa wa Ruvuma umeendelea kuongezeka na kuwa juu ya wastani wa pato kwa mtu kitaifa (**Kielelezo Na. 2**). Wastani wa pato kwa mtu kwa mwaka kwa mkoa wa Ruvuma liliongezeka kutoka shilingi 2,184,532 mwaka 2014 hadi kufikia shilingi 3,602,162 mwaka 2021, ikilinganishwa na wastani wa pato kwa mtu kitaifa la shilingi 2,798,224 kwa mwaka.

**Kielelezo Na. 2: Wastani wa Pato kwa Mtu**

Shilingi



Chanzo: Ofisi ya Taifa ya Takwimu

* 1. **Mfumuko wa Bei**

Katika mwaka 2021/22, mfumuko wa bei wa mkoa wa Ruvuma ulibakia kwenye wastani wa asilimia 3.2 kama ilivyokuwa mwaka uliotangulia (Kielelezo Na 3). Hali hii ilisababishwa na kuimarika kwa ugavi wa chakula na kuongezeka kwa uzalishaji wa mazao ya chakula katika msimu wa kilimo wa 2020/21.

Kielelezo Na 3: Mfumuko wa Bei wa Jumla

Asilimia



Chanzo: Ofisi ya Taifa ya Takwimu

Hata hivyo, mfumuko wa bei umeanza kupanda katika miezi ya hivi karibuni ukichangiwa zaidi na athari za uvamizi wa Urusi nchini Ukraine, pamoja na vikwazo vya nchi za magharibi dhidi ya Urusi. Vita na vikwazo hivyo vimesababisha kupanda kwa bei ya bidhaa katika soko la dunia kama vile bei ya mafuta ghafi (kwa zaidi ya dola 100 kwa pipa tangu Februari 2022), pamoja na bei za pembejeo (mbolea), mafuta ya kupikia na nafaka hususan ngano zinazoagizwa Afrika kutoka mataifa ya nje. Hali hii imesababisha kupanda kwa bei ya bidhaa nchini hasa mafuta aina ya petroli (*petroleum products*) na mafuta ya kupikia; hali inayochangia pia kuongezeka kwa bei ya bidhaa nyingine za kawaida kutokana na kuongezeka kwa gharama za uendeshaji na usafirishaji.

## **2.0 Uzalishaji Katika Shughuli za Kiuchumi**

**2.1 Kilimo**

**2.1.1 Uzalishaji wa Mazao ya Chakula**

Katika msimu wa kilimo wa mwaka 2021/22, mkoa wa Ruvuma ulizalisha tani 1,268,745 za mazao ya chakula, ikilinganishwa na uzalishaji wa tani 1,341,740 mwaka uliotangulia. Uzalishaji ulipungua kwa asilimia 5.5 kutokana na upungufu wa mvua pamoja na matumizi madogo ya mbolea yaliyosababishwa na kupanda kwa bei ya mbolea. Hata hivyo, chakula kilichozalishwa kinatosheleza mahitaji ya tani 566,081 kwa mwaka 2022/23. Kiasi hiki ni sawa na kiwango cha utoshelevu wa chakula (*Self Sufficiency Ratio – SSR*) cha asilimia 224 (**Jedwali Na. 2**). Ziada ya chakula ilijitokeza zaidi kwenye uzalishaji wa mazao ya nafaka yaliyokuwa na ziada ya tani 617,326, ikilinganishwa na mazao yasiyo nafaka yaliyokuwa na ziada ya tani 85,338 (**Jedwali Na.3**).

**Jedwali Na. 2: Uzalishaji wa Mazao ya Chakula na Mahitaji kwa mwaka 2022/23**

Tani



Chanzo: Wizara ya Kilimo

SSR inamaanisha kiwango cha utoshelevu wa chakula: ambapo asilimia 0-99 inaashiria upungufu wa chakula, asilimia 100-119 inaashiria utoshelevu wa chakula, na asilimia 120 na zaidi inaashiria ziada ya chakula.

**Jedwali Na. 3: Uzalishaji wa Mazao ya Nafaka na Yasiyo Nafaka na Mahitaji kwa mwaka 2022/23**



Chanzo: Wizara ya Kilimo

SSR inamaanisha kiwango cha utoshelevu wa chakula: ambapo asilimia 0-99 inaashiria upungufu wa chakula, asilimia 100-119 inaashiria utoshelevu wa chakula, na asilimia 120 na zaidi inaashiria ziada ya chakula.

**2.1.2 Ununuzi wa Mazao ya Biashara**

Katika mwaka 2021/22 kiasi cha tani 240,127.9 cha korosho kiliuzwa kwenye minada na soko la awali nchini, ikiwa ni sawa na ongezeko la asilimia 15.1 ikilinganishwa na mwaka uliotangulia. Kuongezeka kwa uzalishaji kulisababishwa na hali nzuri ya hewa pamoja na kuongezeka kwa matumizi ya viuatilifu. Korosho iliyouzwa katika minada mkoani Ruvuma iliongezeka kwa asilimia 64.5 hadi kufikia tani 25,242.5, na kufanya mkoa kuchangia asilimia 10.5 ya korosho yote iliyouzwa nchini. Aidha, zao la korosho ni miongoni mwa mazao yanayoongoza katika kuipatia nchi fedha za kigeni, ambapo mwaka 2021/22 kiasi cha tani 214,915 cha korosho ghafi kiliuzwa nje ya nchi na kuipatia nchi dola za Kimarekani milioni 233.5 (**Jedwali Na. 4**).

**Jedwali Na. 4: Ununuzi wa Korosho**

Tani



Chanzo: Bodi ya Korosho

---, badiliko linalozidi asilimia 100

Aidha, tani 78,572.1 za ufuta ziliuzwa kwenye minada iliyofanyika katika Kanda ya Kusini Mashariki mwaka 2022, sawa na ongezeko la asilimia 0.2 ikilinganishwa na mwaka uliotangulia. Katika mkoa wa Ruvuma, tani 8,286.5 za ufuta ziliuzwa ikilinganishwa na tani 6,107.4 mwaka 2021 (**Jedwali Na. 5**). Katika msimu wa mwaka 2022, bei ya ufuta ilipanda kwa asilimia 28.3 hadi kufikia wastani wa shilingi 3,082 kwa kilogramu kutokana na kupungua kwa mafuta ya kupikia duniani na kuongezeka kwa mahitaji, hali iliyosabishwa na vita ya Urusi na Ukraine.

**Jedwali Na. 5: Ununuzi wa Ufuta – Kanda ya Kusini Mashariki**

Tani



Chanzo: Ofisi za KatibuTawala wa Mikoa

Mkoa wa Ruvuma pia huzalisha kahawa na tumbaku, na katika mwaka 2021/22, tani 12,487.8 za kahawa na tani 943.2 ya tumbaku ziliuzwa katika minada, ikiwa ni sawa na asilimia 19 ya kahawa na asilimia 1.6 ya tumbaku yote iliyouzwa nchini (**Jedwali Na. 6**).

**Jedwali Na. 6: Ununuzi wa Kahawa na Tumbaku**

Tani



Chanzo: Bodi ya Kahawa Tanzania na Bodi ya Tumbaku Tanzania

## **2.1.3 Mifugo**

Biashara ya mifugo imeendelea kuimarika katika Kanda ya Kusini Mashariki, na katika mwaka 2021/22, thamani ya mifugo (hususan ngombe, mbuzi na kondoo) iliyouzwa katika masoko yaliyosajiliwa iliongezeka hadi shilingi billioni 118.3, kutoka shilingi bilioni 86.6 mwaka uliotangulia, kutokana na kuongezeka kwa mahitaji. Thamani ya mifugo iliyouzwa katika mkoa wa Ruvuma iliongezeka kutoka shilingi bilioni 23.9 mwaka 2020/21 hadi kufikia shilingi bilioni 30.9, na kufanya mkoa uchangia asilimia 26.1 ya thamani ya mifugo iliyouzwa katika Kanda ya Kusini Mashariki (**Jedwali Na. 7**).

**Jedwali Na. 7: Idadi na Thamani ya Mifugo iliyouzwa Kwenye Masoko Yaliyosajiliwa**



Chanzo: Ofisi za KatibuTawala wa Mikoa

## **2.1.4 Uvuvi**

Thamani ya samaki waliouzwa katika masoko yaliyosajiliwa katika Kanda ya Kusini Mashariki iliongezeka kwa asilimia 1.6 hadi kufikia shilingi bilioni 74.2 mwaka 2021/22, ikilinganishwa na mwaka uliotangulia (**Jedwali Na 8**). Ongezeko hilo la thamani lilitokana zaidi na kuongezeka kwa bei kulikosababishwa na kuongezeka kwa mahitaji ya samaki katika sekta mbali mbali hasa utalii ambayo imeanza kuimarika baada ya kuathiriwa na ugonjwa wa UVIKO-19. Aidha, mkoa wa Ruvuma ulichangia asilimia 4.5 ya thamani ya samaki waliouzwa katika Kanda ya Kusini Mashariki.

**Jedwali Na. 8: Thamani ya Samaki waliouzwa Kwenye Masoko Yaliyosajiliwa Kimkoa**



Chanzo: Ofisi za KatibuTawala wa Mikoa

---, badiliko linalozidi asilimia 100

## **2.1.5 Misitu**

Katika mwaka 2021/22, sekta ndogo ya misitu ilikusanya jumla ya shilingi bilioni 18.7 katika Kanda ya Kusini Mashariki ikilinganishwa na shilingi bilioni 19.7 mwaka uliotangulia. Mapato yatokanayo na mkaa na magogo yalichangia takribani asilimia 87 ya mapato yote ya misitu katika Kanda ya Kusini Mashariki. Hali hii ilichangiwa zaidi na kuongezeka kwa mahitaji ya magogo katika viwanda vinavyotumia malighafi ya misitu, na mahitaji ya matumizi ya mkaa katika kaya. Mkoa wa Ruvuma ulichangia asilimia 7.6 ya mapato yote ya misitu katika Kanda ya Kusini Mashariki (**Jedwali Na. 9)**

**Jedwali Na. 9: Thamani ya Mazao ya Misitu Kimkoa**

Shilingi milioni



Chanzo: Ofisi za Wakala wa Huduma za Misitu Tanzania, Kanda za Kusini na Mashariki

## **2.2 Madini**

Katika miaka ya hivi karibuni, sekta ya madini imeendelea kuimarika katika Kanda ya Kusini Mashariki, ikichangiwa zaidi na uanzishwaji wa masoko ya madini ya mikoa. Masoko haya yanaongeza uwazi, mazingira wezeshi ya biashara, na upatikanaji wa soko la uhakika la madini hasa kwa wachimbaji wadogo wadogo wa dhahabu na vito. Thamani ya madini yaliyochimbwa katika Kanda ya Kusini Mashariki iliongezeka kwa asilimia 58.3 mwaka 2021/22 na kufikia shilingi bilioni 728.9, ikilinganishwa na mwaka uliotangulia. Mkoa wa Ruvuma ulichangia asilimia 69.9 ya thamani na asilimia 61.1 ya mapato yote. Uchimbaji wa makaa ya mawe ulichangia asilimia 96.4 thamani ya madini (**Jedwali Na. 10**).

**Jedwali Na. 10: Uchimbaji wa Baadhi ya Madini**

Shilingi Milioni



Chanzo: Ofisi za Madini za Mikoa ya Mtwara, Lindi na Ruvuma; na Ofisi ya Madini ya Kanda ya Pwani na Dar es Salaam

---, badiliko linalozidi asilimia 100

## **2.3 Biashara za Mipakani**

Biashara kati mikoa ya Kanda ya Kusini Mashariki na nchi jirani (*cross border trade*) imeendelea kuimarika. Katika mwaka 2021/22, kanda ilikuwa na ziada ya biashara (*trade surplus*) ya shilingi milioni 53,890.3, ikilinganishwa na shilingi milioni 5,095.5 mwaka uliotangulia (**Jedwali Na. 11**). Kuongezeka kwa ziada katika biashara kulitokana na kuongezeka kwa bidhaa mchanganyiko za viwandani zilizouzwa katika nchi ya Msumbiji. Kwa ujumla, asilimia 91.7 ya bidhaa zote ziliuzwa katika nchi ya Msumbiji, ikifuatiwa na Komoro kwa asilimia 6.5. Aidha, asilimia 3.1 ya thamani ya bidhaa zote zilipita katika mipaka ya Mbambabay na Mkenda katika mkoa wa Ruvuma (**Jedwali Na. 12**).

**Jedwali Na. 11: Biashara kati Mikoa ya Kanda ya Kusini Mashariki na Nchi Jirani**

Shilingi Milioni



Chanzo: Mamlaka ya Mapato Tanzania, Ofisi za Mtwara na Ruvuma

**Jedwali Na. 12: Biashara za Mipakani kwa Mipaka Husika**

Shilingi Milioni



Chanzo: Mamlaka ya Mapato Tanzania, Ofisi za Mtwara na Ruvuma

‘\* Inajumuisha mauzo na uingizaji wa bidhaa kutoka nchi jirani za Msumbiji na Komoro.

**3.0 Ukusanyaji wa Mapato ya Serikali**

## **3.1 Mapato ya Serikali Yanayokusanywa na Mamlaka ya Mapato Tanzania**

Mapato yaliyokusanywa na Mamlaka ya Mapato Tanzania katika Kanda ya Kusini Mashariki yalikuwa shilingi bilioni 177 mwaka 2021/22, sawa na ongezeko la asilimia 5.9 ikilinganishwa na mwaka uliotangulia (**Jedwali Na. 13**). Mapato hayo yalikuwa ni sawa na asilimia 84.3 ya lengo la kukusanya shilingi bilioni 211.1. Mapato ya serikali yaliyokusanywa katika mkoa wa Ruvuma yalikuwa ni shilingi bilioni 19.9, ikiwa juu ya lengo la kukusanya shilingi bilioni 19.5. Aidha, mapato hayo yaliongezeka kwa asilimia 17.5 ikilinganishwa na mwaka uliotangulia. Ongezeko hilo lilichangiwa zaidi na kodi inayolipwa na mlaji moja kwa moja (*direct taxes*), ambayo ilichangia asilimia 69.6 ya mapato yote yaliyokusanywa katika mkoa wa Ruvuma (**Jedwali Na. 14**).

**Jedwali Na. 13: Mapato ya Serikali Yaliyokusanywa na Mamlaka ya Mapato Tanzania**

Shilingi Bilioni



Chanzo: Mamlaka ya Mapato Tanzania

#### 

#### **Jedwali Na. 14: Mapato ya Serikali Yaliyokusanywa na Mamlaka ya Mapato Tanzania katika Mkoa wa Ruvuma**

Shilingi bilioni



Chanzo: Mamlaka ya Mapato Tanzania

## **3.2 Mapato Yaliyokusanywa na Serikali za Mitaa**

Mapato yaliyokusanywa na Serikali za Mitaa yalifikia kiasi cha shilingi bilioni 113.7 mwaka 2021/22, ikilinganishwa na shilingi bilioni 96.9 zilizokusanywa mwaka uliotangulia. Makusanyo hayo yalizidi lengo kwa asilimia 2. Mapato yaliyokusanywa na halmashauri za mkoa wa Ruvuma yalifikia shilingi bilioni 21.9, sawa na ongezeko la asilimia 13.7 ikilinganishwa na mwaka uliotangulia. Makusanyo hayo yalizidi lengo la kukusanya shilingi bilioni 19.8 (**Jedwali Na. 15**).

**Jedwali Na. 15: Mapato Yaliyokusanywa na Serikali za Mitaa Kimkoa**

Shilingi Bilioni



Chanzo: Ofisi za Katibu Tawala wa Mikoa

Mapato yaliyokusanywa na halmashauri za mkoa wa Ruvuma katika mwaka 2021/22 yalitofautiana kulingana na aina ya vyanzo vya ndani vya mapato ya halmashauri husika. Halmashauri zilizochangia kwa kiasi kikubvwa katika ukusanyaji wa mapato ni pamoja na Mbinga, Tunduru na Songea Mji, ambazo kwa pamoja zilichangia asilimia 62.5 ya mapato yote. Aidha, halmashauri zote zilivuka lengo la makusanyo ya mapato kama inavyoonekana kwenye **Jedwali Na. 16**.

**Jedwali Na. 16: Mapato Yaliyokusanywa na Serikali za Mitaa katika Mkoa wa Ruvuma**

Shilingi Bilioni



Chanzo: Ofisi ya Katibu Tawala wa Mkoa wa Mtwara

## **4.0 Matarajio**

Uchumi wa mkoa na Ruvuma na wa Kanda ya Kusini Mashariki kwa ujumla unatarajiwa kuendelea kuimarika katika siku zijazo kutokana na kuendelea kutekelezwa kwa miradi mbali mbali ya maendeleo, pamoja na kuongezeka kwa uzalishaji katika shughuli za kiuchumi hususan kilimo, viwanda, ujenzi, madini, umeme na gesi asilia. Aidha, kukamilika kwa mradi wa ujenzi wa maghala ya kisasa (*silos*) chini ya Wakala wa Taifa wa Hifadhi ya Chakula (NFRA) Kanda ya Songea kutaongeza uwezo wa Wakala wa kuhifanya mahindi zaidi na hivyo kuhakikisha kuwepo kwa usalama wa hali ya chakula katika ukanda wa kusini mwa Tanzania na nchi kwa ujumla.

**Majedwali**

**Jedwali Na. 1: Pato la Taifa la Mikoa kwa Bei za Mwaka Husika**

Shilingi Milioni



Chanzo: Ofisi ya Taifa ya Takwimu

**Jedwali Na.2: Mchango wa Pato la Taifa Kimkoa kwa Bei za Soko**

Asilimia



Chanzo: Ofisi ya Taifa ya Takwimu

**Jedwali Na.3: Wastani wa Pato kwa Mtu kwa Bei za Mwaka Husika**

Shilingi



Chanzo: Ofisi ya Taifa ya Takwimu

**Jedwali Na.4: Mfumuko wa Bei wa Kanda ya Kusini Mashariki**

**Asimilia**



Chanzo: Ofisi ya Taifa ya Takwimu

**Jedwali Na.5: Mfumuko wa Bei wa Mikoa ya Kanda ya Kusini Mashariki**

Asilimia



Chanzo: Ofisi ya Taifa ya Takwimu